'Dief' vas ná skietery met polisie | Maroela Media
Een persoon is in hegtenis geneem en 'n paar verdagtes het te voet gevlug ná 'n skietgeveg met die polisie in Westville, Durban.
"Beamptes van Westville se misdaadbekampingseenheid het Woensdag 'n klag ontvang oor 'n huisbraak in Dawncliffe waartydens 'n motor gesteel is," het brig. Jay Naicker, woordvoerder van die polisie in Kwazulu-Natal, gesê. "Die beamptes is na Mwelaseweg waar hulle twee voertuie by die begraafplaas opgemerk het."
Die verdagtes het op die polisie begin skiet, en die polisiebeamptes het teruggeskiet. "Een verdagte is in albei sy bene geskiet en hy is na 'n hospitaal geneem vir verdere behandeling. Die ander verdagtes het te voet van die toneel gevlueg," het Naicker bygevoeg.
Nie een van die polisiebeamptes is tydens die skietery beseer nie.
Die polisie het beslag gelê op twee voertuie, 'n swart Mercedes Benz wat tydens die huisbraak gesteel is en 'n i20 Hyundai, 'n huurmotor wat vermoedelik tydens die huisbraak gebruik is. Die polisie het ook beslag gelê op 'n skootrekenaar en 'n selfoon.